Plogings

Plogings ir sporta talkas paveids — atkritumu vākšana, kas apvienota ar lēnu skriešanu vai soļošanu norādītā vai paša dalībnieka izvēlētā maršrutā. Ploginga darbības var notikt organizēti vai individuāli.

Nosaukums veidojies no saliktiem zviedru valodas vārdiem, kas apzīmē pacelšanu un skrējienu. Vairumā valodu tas pārņemts šādā formā, lai gan igauņi to sauc par "atkritumu skrējienu" (prügijooks).

Kustības aizsācējs bija zviedrs Ēriks Ālstrems 2016. gadā, lai gan šādas individuālas darbības bija pazīstamas arī agrāk. Ālstrems arī dibinājis koordinācijas vietni Plogga. 2022. gadā šādi pasākumi bija notikuši vairāk nekā 40 valstīs. Individuāli ar to ikdienā nodarbojas vairāk nekā 20 000 cilvēku vairāk nekā 100 valstīs. Latvijā plogings aizsākās 2019. gadā ar 50 cilvēku skrējienu Lubānā. Par normu tiek izskatīts 1—1,5 stundas ilgs skrējiens 5, 7 vai 10 km distancē, pie tam vidēji tiek veikti vairāk nekā simts pietupieni. Tiek uzskatīts, ka šāds atkritumu skrējiens ar pietupieniem izlieto par 20—25% vairāk kaloriju nekā parastais skrējiens. Plogingam dažkārt pieskaita arī mierīgu soļojumu ar atkritumu savākšanu, piemēram, pastaigā ar bērnu ratiņiem. Piesārņotākos apvidos pastāv arī versija ar tikai viena veida atkritumu vākšanu, lai nerastos pārmērīga disproporcija starp skriešanu un liekšanos. Iespējams plogingu veikt arī, skriešanas vietā nodarbojoties ar riteņbraukšanu vai airēšanu.

Nepieciešamais ploginga inventārs ir skriešanai ērts apģērbs (īpaši svarīgi ir apavi un uz ceļiem — atstarojošā veste), atkritumu maiss (var būt viens uz vairākiem dalībniekiem) un cimdi. Organizētās akcijās dalībnieki reizēm saņem balvas — pēc savāktā daudzuma, visi vai pēc izlozes. Visbiežākais paceļamā piesārņojuma veids, pēc zviedru aprēķina, ir izsmēķi, katrs no kuriem saindē 5 litrus ūdens, tālāk seko plastmasas pudeles, kafijas krūzītes, dažādas kārbas. Tā kā ražot jaunu plastmasu šobrīd ir krietni izdevīgāk, nekā pārstrādāt esošo, gaidāms vēl lielāks plastmasas piesārņojuma pieaugums.

Daži avoti nosauc plogingu par īpašu sporta veidu, tomēr tam nav sporta veidiem raksturīgās sistēmas, kopīgu noteikumu, stingras labāko noteikšanas un uzraudzības. Plogingā nav nepareizu veidu, kā to veikt, kamēr pa ceļam tiek savākti un pareizi izmesti atkritumi.

Parasti šādas darbības tiek vietējo varas iestāžu atbalstītas. Pazīstamā Anglijā dzīvojošā rakstnieka un kaismīga plogera Deivida Sedarisa vārdā vietējā vara jau 2014. gadā nosauca vienu no savām atkritumu mašīnām.

 Atsauces 

 Ārējās saites 

Kategorija:Atkritumi
Kategorija:Vides aizsardzība